TAKUNI วิ่ง 3% ลุ้นงบปี 65 ฟื้น หลังโควิดคลี่คลาย-จ่อบุ๊กส่วนแบ่งกำไรอสังหาฯ
TAKUNI บวก 3% ลุ้นงบปี 65 ฟื้นตัวหลังโควิดคลี่คลาย เตรียมรับรู้ส่วนแบ่งกำไรบริษัทร่วมทุนอสังหาฯ ซึ่งถือหุ้นในสัดส่วน 40% คาดจะเริ่มโอนกรรมสิทธิ์ได้ตั้งแต่ต้นปี 65  

16 ธ.ค. 2564

ผู้สื่อข่าวรายงานว่าวันนี้ (16 ธ.ค. 2564) ราคาหุ้น บริษัท ทาคูนิ กรุ๊ป จำกัด (มหาชน) หรือ TAKUNI ณ เวลา 14:45 น. อยู่ที่ระดับ 1.64 บาท เพิ่มขึ้น 0.04บาท หรือ 2.50% โดยทำจุดสูงสุดที่ 1.68 บาท และทำจุดต่ำสุดที่ 1.63 บาท ด้วยมูลค่าการซื้อขาย 65.33 ล้านบาท

นางสาวนิตา ตรีวีรานุวัฒน์ รองประธานเจ้าหน้าที่บริหาร TAKUNI คาดว่าทิศทางผลประกอบการในปี 2565 จะกลับมาฟื้นตัวได้หลังจากสถานการณ์การแพร่ระบาดของเชื้อไวรัสโควิด-19 คลี่คลาย จะส่งผลให้ธุรกิจบริการทดสอบและตรวจสอบด้านความปลอดภัยทางวิศวกรรมกลับมาสามารถดำเนินการได้ ขณะที่ธุรกิจค้าก๊าซปิโตรเลียมเหลว (LPG) คาดว่าปริมาณการขายจะทรงตัวอยู่ที่ระดับ 24,000 ตันต่อปี
นอกจากนี้บริษัทฯ จะสามารถรับรู้ส่วนแบ่งกำไรจากบริษัทร่วมทุนธุรกิจอสังหาริมทรัพย์ บริษัท เอ็กซ์แซคท์ เรียลเอสเตท จำกัด ซึ่ง TAKUNI ถือหุ้นในสัดส่วน 40% และบริษัท เอซ เอสเตท กรุ๊ป จำกัด ในสัดส่วน 60% โครงการแรกมีมูลค่าโครงการ 800 ล้านบาท เปิดก่อสร้าง 3 เฟส จากทั้งหมด 4 เฟส ปัจจุบันมียอดจองซื้อบ้านแล้วจำนวน 65 หลัง จากทั้งหมด 95 หลัง และคาดจะเริ่มโอนกรรมสิทธิ์ได้ตั้งแต่ต้นปี 2565
ด้านบริษัทย่อย คือ บริษัท ซี เอ แซด (ประเทศไทย) จำกัด (มหาชน) หรือ CAZ ปัจจุบันมีงานในมือ (Backlog) กว่า 4,000 พันล้านบาท ที่จะสามารถรับรู้รายได้อย่างต่อเนื่องในปี 2565 และ CAZ ยังคงเดินหน้าประมูลงานใหม่อย่างต่อเนื่องประเภท Oil &amp; Gas ไม่ต่ำกว่า 1,000 ล้านบาท ที่จะทยอยรู้ผลการประมูลอย่างต่อเนื่องตั้งแต่ช่วงปลายปีนี้ ในขณะเดียวกันบริษัทคาดจะมีงานทยอยออกมาอย่างต่อเนื่อง เพราะผู้ประกอบการหรือกลุ่มลูกค้าเดินหน้าลงทุนโครงการใหญ่อย่างต่อเนื่อง
ขณะที่ด้านธุรกิจ บริษัท วัชพืช ไทย จำกัด ซึ่งเป็นบริษัทร่วมทุนของ TAKUNI โดยถือหุ้นอยู่ 50% และบริษัทอื่นๆ ถืออีก 50% เพื่อประกอบธุรกิจผลิต นำเข้า-ส่งออก ขนส่ง แปรรูป ครอบครอง และจำหน่าย กัญชา กัญชง เพื่อใช้ในทางการแพทย์ หรือการศึกษา วิจัย พัฒนา นวัตกรรมทางการแพทย์ เพื่อการรักษาผู้ป่วยหรืองานวิจัยอื่น ปัจจุบันอยู่ระหว่างเริ่มการปลูกกัญชง เบื้องต้นจะปลูกในพื้นที่ทดลองประมาณ 320 ตร.ม. โดยปลูกแบบระบบปิด และคาดว่าจะสามารถเริ่มจำหน่ายครอปแรกได้ในช่วงไตรมาส 1/2565